Daniel Rugholm (KF), 2010-12-02:
Vi behandler nu tre lovforslag, som alle har udgangspunkt i aftalen om styrket indsats i ghettoområderne og anvendelsen af den almene boligsektors midler.
Som et led i at forandre og udvikle de såkaldte ghettoområder til mere attraktive beboelsesområder indfører vi nu et forbud mod kommunal anvisning af husstande, hvor en eller flere medlemmer af husstanden ikke er borgere i et land inden for EU og EØS, dog med undtagelse af studerende, som er optaget på en offentligt godkendt uddannelsesinstitution.
Lovforslagene indeholder også forslag til at begrænse tilflytning af personer uden for arbejdsmarkedet samt et forbud mod kommunal anvisning af løsladte fra en institution under Kriminalforsorgen.
Ligesom vi i disse lovforslag præsenterer initiativer til en mere kontrolleret og balanceret tilflytning, ønsker vi samtidig at stimulere fraflytningen fra disse områder.
Dette gør vi bl.a. igennem udvidet flyttehjælp.
Der er allerede nu mulighed for, at kommunerne kan yde økonomisk tilskud til flyttehjælp, men med dette lovforslag giver vi ligeledes kommuner med ghettoområder eller udsatte boligområder mulighed for at yde økonomisk tilskud til en ny start uden for området.
Det er naturligvis frivilligt for kommunalbestyrelserne, om de vil anvende dette værktøj, ligesom det også er kommunalbestyrelserne selv, der fastsætter rammer, vilkår og størrelsen på tilskuddet.
Som en del af satspuljeaftalen for 2011 kan kommunerne derfor søge om refusion af en del af udgifterne i forbindelse med flyttetilskud og tilskud til ny start.
Der oprettes således en pulje til formålet på 20 mio. kr. frem til 2014.
Desværre er der indimellem beboere, der må anmodes om at fraflytte områderne.
Det gælder beboere eller måske rettere ballademagere, der ikke overholder reglerne om god skik og orden i ejendommene.
Der vil med lovforslaget kunne iværksættes en hurtigere udsættelse af beboere, der klart overtræder ejendommens ordensregler.
Fra konservativ side er vi meget positive over for de nye redskaber, og vi tror på, at de vil medvirke til en positiv udvikling i beboersammensætningen i ghettoområderne samt de udsatte boligområder.
I lovforslag nr. L 61 udmøntes størstedelen af den nye boligaftale om en styrket indsats i ghettoområderne og anvendelsen af den almene boligsektors midler.
Ekstraordinært forhøjes denne investeringsramme med 2,5 mia. kr. i 2011, 1,5 mia. kr. i 2012 og 1 mia. kr. i 2013, altså 5 mia. kr. ekstraordinært til renovering af almene boliger i de kommende 3 år.
Der afsættes 150 mio. kr. årligt i 2011-2016 til infrastrukturændringer i ghettoområderne.
Dette ønsker vi at forbedre med denne pulje.
Der afsættes et beløb på 500 mio. kr. til nedrivninger i perioden 2011-2014.
Nedrivninger ser vi som et positivt element, når de ses i en helhed med de øvrige nye initiativer.
Nedrivninger giver nemlig mulighed for at skabe åbne områder, f.eks. til sports- og rekreative aktiviteter, til nye boligformer eller til erhverv.
Ligeledes kan de være med til at skabe bedre muligheder for positive ændringer i infrastrukturen.
440 mio. kr. afsættes årligt i perioden 2011-2014 til boligsocial indsats, hvoraf halvdelen, altså 220 mio. kr. årligt, kan anvendes til at nedsætte lejen i problemramte boligafdelinger.
Landsbyggefondens bidrag til nybyggeri fastholdes på de nuværende 25 pct. af ydelsesstøtten frem til 2014.
Det gør den, fordi der fortsat er et behov for nybyggeri af almene boliger, bl.a. almene ældre- og plejeboliger.
Konservative støtter disse tre lovforslag til en styrket indsats i ghettoområderne og til anvendelsen af den almene boligsektors midler.
Vi er meget positive over for den ekstraordinære indsats til renovering af almene boliger, og ikke mindst ser vi frem til at følge en forhåbentlig meget positiv udvikling i ghettoområderne og de udsatte boligområder til gavn for beboerne i områderne og til gavn for det øvrige samfund.